
Bratislava 14. októbra 2026

Slovenská správa ciest zmodernizuje cestu I/61 v Ilave 

Slovenská správa ciest pokračuje s veľkoplošnými opravami ciest I. triedy, a to modernizáciou viacerých úsekov cesty I/61 v intraviláne Ilavy. Modernizačné práce začnú vo štvrtok ráno 15. októbra 2026 a ukončené budú najneskôr do 15. novembra 2026.
Slovenská správa ciest opraví vybrané úseky cesty I. triedy č. 61 od miestnej časti Klobušice po Košecu vrátane kruhového objazdu pri čerpacej stanici Slovnaft.
Celkovou rekonštrukciou úsekov budú odstránené poklesy vozovky, sieťové rozpady a nerovnosti, čím sa zvýši bezpečnosť a komfort dopravy.
Veľkoplošná oprava začne odfrézovaním asfaltových vrstiev. Potom bude aplikovaný spojovací postrek z polymérom modifikovanej asfaltovej emulzie a nakoniec sa položia nové asfaltové vrstvy. Súčasťou rekonštrukčných prác bude aj výšková úprava kanalizačných poklopov a vpustí.
Premávka bude vedená striedavo v jednom jazdnom pruhu a budú ju riadiť regulovčíci. 
Zhotoviteľom prác v hodnote 1 561 000 € s DPH je spoločnosť Metrostav DS, a. s. 
Slovenská správa ciest žiada všetkých účastníkov cestnej premávky o trpezlivosť, ohľaduplnosť a rešpektovanie dočasného dopravného značenia. 

